Name op gedenkmuur vir boere aangevul | Maroela Media
Die name van die Steenkamp-gesin wat in April op hulle plaas in Griekwastad vermoor is, verskyn reeds op die Muur van Herinnering buite Bothaville. Foto: 24.co.za
'n Gedenkmuur is in 2000 op Nampopark opgerig vir boere wat op hulle plase vermoor is. Daar is al meer as 'n duisend name op die muur aangebring.
Die Muur van Herinnering, wat deur die Hennenman-boerevereniging befonds word, word veral tydens die Nampo-oesdag besoek. Volgens OFm Nuus het besoekers tydens vanjaar se fees ook die geleentheid gehad om nog name op die muur aan te bring.
Volgens 'n berig in die Volksblad is niemand nog vir die moord op Deon Steenkamp (44), sy vrou Christel (43) en hul dogter, Marthella (14) in hegtenis geneem nie. Die polisie wag nog vir ballistiese en forensiese toetse se uitslae. Die Steenkamp-gesin se seun, Don (15), is die enigste oorlewende lid van die gesin.